Boris Johnson er nýr leiðtogi breska Íhaldsflokksins . Þetta var niðurstaða kosningar meðal flokksmanna milli Johnsons og Jeremys Hunts utanríkisráðherra . Úrslitin voru kynnt þriðjudaginn 23. júlí . Johnson fékk Boris Johnson verður næsti forsætisráðherra Breta og tekur við af Theresu May miðvikudaginn 24. júlí . Í sigurræðu sinni sagði Johnson , fyrrv. borgarstjóri London og fyrrv. utanríkisráðherra , að hann mundi framkvæma brexit , það er útgöngu Breta úr ESB , sameina þjóðina og sigra Jeremy Corbyn , leiðtoga Verkamannaflokksins . Úrslitin voru kynnt í ráðstefnuhúsi sem kennt er við Elísabetu II . Bretadrottningu og stendur skammt frá breska þinghúsinu . Í sigurræðu sinni þar hét Johnson því að endurvekja þjóðlífið : „ Við ætlum að hafa brexit að baki 31. október og nýta okkur með nýjum krafti öll tækifærin sem það gefur okkur . Við ætlum enn einu sinni að hafa trú á sjálfum okkur og við verðum eins og risi sem rís úr móki og hristir af sér hlekki eigin vanmáttarkenndar og neikvæðni . “ Johnson færði Theresu May þakkir og sagði það hafa verið sérréttindi að sitja í ríkisstjórn hennar sem hann gerði þar til hann sagði af sér vegna brexit . May óskaði Johnson til hamingju og hét honum fullum stuðningi sem óbreyttur þingmaður . Hunt sagðist „ mjög vonsvikinn “ en að Johnson mundi skila góðu verki . „ Það var alla tíð á brattann að sækja fyrir okkur vegna þess að á sínum tíma greiddi ég atkvæði með aðild [ að ESB ] og á þessum tímapunkti nú vilja margir flokksmenn fá einhvern sem greiddi atkvæði með brexit í þjóðaratkvæðagreiðslunni . Þegar litið er til baka sést að þetta var hindrun sem okkur tókst aldrei að ryðja úr vegi . “ Tæplega 160.000 flokksmenn höfðu kosningarétt og kosningaþátttaka var 87,4% . Hlutur Johnsons – 66,4% – var aðeins lægri en hlutur Davids Camerons í leiðtogakjöri íhaldsmanna árið 2005 , 67,6% . Kjördæmi Johnsons er Uxbridge . Allt frá upphafi leiðtogakjörsins var hann talinn sigurvegari í því . Margir kunnir forystumenn Íhaldsflokksins segjast ekki vilja taka sæti í stjórn Johnsons . Þar má nefna Philip Hammond fjármálaráðherra , David Gauke dómsmálaráðherra , Rory Stewart þróunarmálaráðherra og Anne Milton menntamálaráðherra . Í neðri deild breska þingsins verða nú áfram átök um hvernig staðið skuli að brexit . Meirihluti þingmanna hefur hvað eftir annað áréttað vilja sinn um að samið verði um skilnað ESB og Bretlands þótt meirihlutinn hafi ekki stutt skilnaðarsamninginn sem Theresa May gerði . Boris Johnson vill brexit með eða án samnings við ESB . Hann segir samninginn sem kenndur er við May dauðan .